[image: image1.png]




	


SAK S 33-06

[image: image1.png]
Til:

Universitetsstyret

Møtedato:

21. juni 2006

Arkivref.:

200506691-3/LST/330

EVALUERING AV UNIVERSITETET I TROMSØS KVALITETSSIKRINGSSYSTEM  - RAPPORT FRA NASJONALT ORGAN FOR KVALITET I UTDANNINGEN (NOKUT)

Nasjonalt organ for kvalitet i utdanningen (Nokut) ble opprettet fra 01.01.2003. Det er et uavhengig statlig organ som skal kontrollere kvaliteten ved norske institusjoner som tilbyr høgre utdanning. Evalueringsvirksomheten skal utformes slik at institusjonene kan dra nytte av den i sitt kvalitets- og utviklingsarbeid. Alle høgre utdanningsinstitusjoner skulle ha et kvalitetssikringssystem for utdanningsvirksomheten implementert og i funksjon fra 01.01.2004.  Kravet om kvalitetssikringssystem og Nokuts mandat og oppgaver er tatt inn i Lov om universiteter og høyskoler kapitel 1 og 2.

I oktober 2005 ble Universitetet i Tromsøs kvalitetssikringssystem evaluert av en sakkyndig komité oppnevnt av Nokut. Komiteen var på institusjonsbesøk i 5 dager. Alle fakultetene/NFH/Uvett ble besøkt og komiteen foretok dessuten intervju av universitetsledelsen, Læringsmiljøutvalget, studenttillitsvalgte, doktorgradsstudenter, doktorgradsveiledere, ledelsen ved Universitetsbiblioteket og IT-avdelinga og en gruppe studieadministrativt ansatte. Det var knyttet stor spenning til denne evalueringen, internt ved Universitetet, men også nasjonalt. Universitetet i Tromsø var det første universitetet som ble evaluert, og framgangsmåten var vesentlig endret i forhold til de evalueringer som til da hadde blitt foretatt ved høgskolene.  I mars 2006 fikk universitetet tilsendt komiteens evalueringsrapport for å korrigere direkte feil og/eller misforståelser. Etter at avdelingene også var gitt mulighet for å kommentere den foreløpige rapporten, meddelte universitetsledelsen i brev 10.04. at Universitetet ikke hadde merknader til rapporten. Vi fant at den ga et riktig bilde av styrker og svakheter ved Universitetets kvalitetssikringssystem.

Nokuts styre behandlet evalueringsrapporten i møte 2.05. 2006, og fattet følgende vedtak:

1. System for kvalitetssikring av utdanningen ved Universitetet i Tromsø godkjennes.

2. Styret forventer at universitetet følger opp de anbefalinger den sakkyndige komiteen gir for den videre utviklingen av kvalitetsarbeidet ved institusjonen, og gir tilbakemelding om dette til NOKUT.

Den sakkyndige rapporten med universitetets uttalelse finnes i vedlegg 1.

Oppsummering av komiteens hovedkonklusjoner

Systemet for kvalitetssikring av utdanningen ved Universitetet i Tromsø omfatter alle kravene som har betydning for studiekvaliteten.

De viktige elementene i et system for kvalitetssikring, slik disse defineres gjennom Nokuts kriterier for evaluering av kvalitetssikringssystemer, er i all hovedsak i funksjon. Universitetets system har flere sterke sider. Det er utviklet i organisasjonen, og er bygd på egne erfaringer og eksisterende praksiser. Mange ved institusjonen erfarer systemet som en forbedret ramme for oppgaver de også tidligere har utført. 

Universitetet kom tidlig i gang med implementeringen av et system, og en felles årsrapport for kvalitetsarbeidet, Utdanningsmeldinga, kom første gang for studieåret 2003/2004. Dette vurderes som positivt da det markerer kvalitetsarbeidet og kvalitetssystemet som et felles anliggende for hele institusjonen. Utdanningsmeldinga som nav i kvalitetsprosessen er et godt grep, forutsatt at en samtidig klarer å løse problemer der de oppstår. Komiteen peker også på at den kan  utgjøre et godt og tydelig grunnlag for strategiske beslutninger og større prioriteringer i universitetsstyret.

Ansvaret for kvalitetsarbeidet følger i hovedsak ledelseslinjene i virksomheten. Det arbeides med å få til tverrgående arenaer, både for forskjellige ledelsesnivåer og administrasjonen. Komiteen finner at det er mange gode kvalitetspraksiser ved universitetet, samt at det er en ambisjon at systemet skal identifisere gode praksiser. 

Det felles systemet for kvalitetssikring av utdanning er imidlertid ikke like godt i funksjon ved alle fakulteter, og komiteen stiller spørsmål ved hva som kan være akseptabel variasjon i det felles systemet. Det medisinske fakultetet (Med.fak) får nærmere omtale i rapporten. Bevisstheten om kvalitetssystemet som system ved Universitetet er ikke fremtredende hos ledelsen ved dette fakultetet. Roller, ansvar og linjer framstår som lite innarbeidet. Situasjonen ved Med.fak utgjør en særlig utfordring i det felles systemet. Komiteen konkluderer imidlertid med at …” i en tidsavgrenset periode (komiteens utheving) utgjør fakultetet likevel en akseptabel variasjon som en del av et system i utvikling.” Ved de fleste fakultetene er situasjonen tilfredsstillende, men enkelte steder trengs det ytterligere innsats for å få kvalitetssikringen til å fungere på en god måte. En viktig oppgave framover er å passe på at variasjonen i praktiseringen av systemet ikke blir så stor at det fører til for dårlig kvalitet på akkumulering av informasjon i systemet. Komiteen slår fast at det følger store utfordringer med å ha et felles og enhetlig system i en institusjon med mye lokal myndighet.  I tillegg bør fagmiljøene være oppmerksom på de muligheter som ligger i å lære av hverandres gode og dårlige erfaringer.

Komiteens tilrådinger

Komiteen gir Universitetet følgende råd (gjengitt i sin helhet):

· Å synliggjøre og konkretisere tillitsvalgte studenters rolle

· Å revurdere Læringsmiljøutvalgets (LMU) mandat og oppgavedefinering, bl.a. med hensyn til om noe av det som er definerte oppgaver for Forum for utvikling av kvalitet i utdanningen heller bør legges til LMU for å øke utvalgets synlighet og viktighet i arbeidet med kvalitetssikring

· Å vurdere systematisert bruk av medarbeidersamtaler med faglærere/vitenskapelige ansatte knyttet til evalueringer og kvalitetssikring

· Å tydeliggjøre rutiner i det felles systemet som angår forholdet fagmiljøene og IT- og bibliotektjenestene

· Å vurdere om midtveisevalueringer bør innføres som pålagt felleselement i systemet

· Å holde fokus på oppfølgingsdelen av alle typer evalueringer, særlig slik at studentene får tilbakemelding så raskt som mulig.

· Å fokusere på kontaktflater og møtepunkter mellom primærvirksomhet og støttefunksjoner i de varslede evalueringene av IT- og bibliotektjenester

Til et mer overordnet oppfølgingsarbeid gir komiteen følgende råd:

· Det bør fortsatt fokuseres på å lære av erfaringer og praksiser

· Ledelsen må også framover holde fokus på både hvordan en fruktbart trekker grensene for variasjon og enhet i systemet

· Oppmerksomheten om kvalitetssikring i/av de faglige planleggingsprosessene bør styrkes

· Kvalitetsutvikling som går ut over de årlige syklusene bør tydeliggjøres som en del av systemet.

Universitetsdirektørens vurdering 

Arbeidet med systembygging og implementering av det felles kvalitetssikringssystemet ved Universitetet har ført til økt fokus på kvaliteten på utdanningen og har hatt en positiv effekt. Systemet er utvilsomt et nyttig redskap for å utvikle kvaliteten videre i den utdanningen Universitetet tilbyr sine studenter, og det gir mulighet for styrket samhandling mellom studentene og de ansatte.  Nokuts evaluering, og eventuelle følger av en underkjenning av kvalitetsarbeidet, har ikke kun tjent som ”et ris bak speilet”. Universitetet i Tromsø kom tidlig i gang med utvikling og implementering av sitt kvalitetssikringssystem og kunne allerede høsten 2004 dokumentere systematiske analyser og resultater fra studentenes evalueringer av utdanningen

Selv om ikke systemet for kvalitetssikring er like godt i funksjon ved alle fakultetene, konkluderer evalueringsrapporten med at den er tilfredsstillende ved de fleste fakultetene og at systemet omfatter alle prosesser som har betydning for studiekvaliteten. Universitetsdirektøren forstår bakgrunnen for de tilrådninger som gis, og tar de som konstruktive innspill til videre arbeid, både med å forbedre selve systemet og for å forbedre det faglige/pedagogiske arbeid som skjer i fagmiljøene og blant studentene.

Universitetsdirektøren er allerede i gang med oppfølgingen. Før året er omme vil fagmiljøene og administrasjonen ha tatt stilling til tilrådingene og også ha gjennomført de som gjelder selve systembeskrivelsen. Dette gjelder for eksempel synliggjøring av studentenes rolle i systemet, bruk av medarbeidersamtaler med faglærere/vitenskapelig ansatte knyttet til evalueringsresultater (tatt inn i instituttledernes instrukser), tydeliggjøring av rutiner som angår forholdet fagmiljøene og biblioteks- og IT-tjenestene.

Forslaget om å slå sammen Læringsmiljøutvalget (LMU) og Forum for utvikling av kvalitet i utdanningen (FUK) er drøftet i begge utvalgene. Til nå har LMU stort sett konsentrert seg om det fysiske læringsmiljøet, mens Forumets mandat har vært knyttet til selve undervisningskvaliteten og oppfølging av kvalitetssikringssystemet. Forumet var særlig viktig under implementeringsfasen av systemet og var satt sammen slik at det hadde en pedagogisk veiledningsfunksjon. Universitetsdirektøren ser at det er mye som taler for en sammenslåing nå, og vil ta endelig stilling til dette spørsmålet i løpet av høsten. Sammenslåing forutsetter en gjennomgang av LMUs mandat og ny vurdering av dagens sammensetning av utvalget. 

De universitetspedagogiske støttetjenestene til fagmiljøene er ikke gode nok. Komiteen har også merket seg at fagmiljøene etterspør pedagogisk veilednings- og oppfølgingstjenester. Det er startet et arbeid for å styrke/revitalisere universitetspedagogisk seminar og for å utvikle pedagogiske mapper for de ansatte. 

Det vil også bli vurdert hvordan tilbakemeldingen til studentene etter evalueringer kan forbedres. Dette gjelder både systematikken og ansvarsfordelingen. Like så vil universitetsdirektøren drøfte med fagmiljøene hvorvidt midtveisevalueringer bør innføres som pålagt felleselement i systembeskrivelsen. Men på dette punktet må naturligvis også merarbeidet for de ansatte trekkes inn i vurderingen.

Viktige deler av oppfølgingen kan bare i begrenset grad gjøres av administrasjonen eller sikres gjennom systembeskrivelsen. Dette gjelder særlig forhold knyttet til den faglige kvaliteten i studieprogrammene. Å sikre faglig kvalitet er viktigere enn noen gang.  Studieprogrammene består av emner på 10 studiepoeng, og ofte inngår også emnene i ulike programmer. Underviserne i et program er mange (av og til også flere i ett emne) og kommer fra ulike fagmiljø. Komiteen referer til at det i intervju med vitenskapelig ansatte ble framholdt at det er mye å hente på å kvalitetssikre den faglige planleggingsfasen. Dette er universitetsdirektøren helt enig i. Denne type problemstillinger ble også drøftet i siste utdanningsmelding. Programstyrene har derfor en svært viktig funksjon som ”varslere” til instituttene og fakultetene, selv om de ikke har formell beslutningsmyndighet. Ansvaret for at den rent faglige kvaliteten er god, må ligge i programstyrene og i beslutningsorganene, men i høgste grad også hos alle faglige ledere. Kvalitetssikringssystemet alene kan aldri sikre at programmene faktisk holder faglig god kvalitet. Systemet er i hovedsak konstruert for å fange opp avvik og følge opp disse. Den grunnleggende kvaliteten kan vanskelig avdekkes av et slikt system.

I Utdanningsmeldinga for 2005/2006, som legges fram for universitetsstyret i desember, vil universitetsdirektøren gi en status for oppfølgingen av evalueringsrapportens funn og tilrådninger.

Innstilling til vedtak:

1. Universitetsstyret tar Evalueringsrapport for kvalitetssikring av utdanningen ved Universitetet i Tromsø (mai 2006) til etterretning.

2. Programstyrene, ledelsen ved instituttene, fakultetene og i Sentraladministrasjonen bes følge opp de funn og tilrådninger rapporten gir. 

3. Utdanningsmeldinga for 2005/2006 skal inkludere status for oppfølgingstiltak på bakgrunn av evalueringsrapporten. 

Tromsø, 12. 06. 2006

	Lasse Lønnum
	

	universitetsdirektør
	

	
	Ingrid Bergslid Salvesen

	
	forsknings- og studiedirektør


Saksbehandler: Lars-Erik Støver, kvalitetskoordinator, Forsknings- og studieavdelinga

Innstillingen ble enstemmig vedtatt etter behandling i styremøte 21.06.2006. 

